open-index/open-wikipedia-markdown huggingface dataset:
अलाय-पार पर्वत शृंखला

thumb|250px|अलाय वादी और अलाय-पार पर्वत
**अलाय-पार पर्वत शृंखला** (किरगिज़: Чоң Алай кырка тоосу, अंग्रेज़ी: Trans-Alay Mountains) मध्य एशिया में पामीर पर्वतों की उत्तरतम शाखा है। यह उस स्थान पर स्थित हैं जहाँ पामीर पहाड़ और तियान शान के पर्वत आकर मिलते हैं। अलाय-पार पर्वत किर्गिज़स्तान के ओश प्रांत और ताजिकिस्तान के कूहिस्तोनी-बदख़्शान स्वशासित प्रांत के बीच की सरहद पर खड़े हैं। इनसे उत्तर में अलाय वादी और दक्षिण में मुस्कु नदी है। 

यह अलाई पर्वत से ५,००० फुट ऊँचा है तथा लाल बलुआ पत्थर का बना है।  इसकी चोटियों में माउंट स्टालिन (२४,५८९ फुट) एवं माउंट लेनिन (२३,३८३ फुट) उल्लेखनीय हैं। अलाय-पार शृंखला का सबसे ऊँचा पहाड़ ७,१३४ मीटर (२३,४०६ फ़ुट) ऊँचा लेनिन पर्वत (Lenin Peak) है।

यह पर्वत अत्यधिक हिमाच्छादित रहता है। इसके दक्षिण और पामीर का पठार है। इस वर्ग की अन्य श्रेणियों की तरह यह भी तृतीय कल्प (tertiary period) का माना जाता है, परंतु वास्तव में ये सभी श्रेणियाँ बहुत पहले की निर्मित हैं जो बाद में क्षरण के कारण प्राय: समभूमि अवस्था में पहुँच गई और अंत में अल्पाइन उत्थान के समय ऊपर उठ गईं।

## इन्हें भी देखें
* अलाय पर्वत
* पामीर-अलाय पर्वत
* पामीर पर्वत

## सन्दर्भ


श्रेणी:किर्गिज़स्तान के पर्वत
श्रेणी:ताजिकिस्तान के पर्वत
श्रेणी:मध्य एशिया के पर्वत
श्रेणी:मध्य एशिया
श्रेणी:किर्गिज़स्तान की पर्वतमालाएँ
श्रेणी:ताजिकिस्तान की पर्वतमालाएँ
सोग़दाई भाषा

[thumb|240px|[मानी धर्म से सम्बंधित एक सोग़दाई में लिखा पृष्ठ]]
**सोग़दाई** या **सोग़दी** (फ़ारसी: , अंग्रेज़ी: Sogdian) एक पूर्वी ईरानी भाषा थी जो प्राचीनकाल में मध्य एशिया के सोग़दा क्षेत्र में बोली जाती थी। यह क्षेत्र आधुनिक उज़्बेकिस्तान और ताजिकिस्तान में स्थित है। ९वीं सदी तक यह भाषा लुप्त हो चुकी थी, हालांकि आधुनिक काल में यग़नोबी नामक एक पूर्वी ईरानी भाषा जीवित है जो सोग़दाई भाषा की वंशज है। तुरफ़ान और दूनहुआंग में मिली लिखाईयों में सोग़दाई लिखाईयाँ भी मिली हैं, जिनमें कई बौद्ध धर्म, मानी धर्म और ईसाई धर्म से सम्बंधित हैं।

## नाम का उच्चारण
ध्यान दीजिये की 'सोग़दाई' में 'ग़' का उच्चारण 'ग' से थोड़ा अलग है।

## इन्हें भी देखें
* सोग़दा
* पूर्वी ईरानी भाषाएँ
* तुरफ़ान
* दूनहुआंग

## सन्दर्भ


श्रेणी:पूर्वी ईरानी भाषाएँ
श्रेणी:मध्य एशिया का इतिहास
श्रेणी:सोग़दा
श्रेणी:विलुप्त भाषाएँ
अलाय वादी

thumb|250px|अलाय वादी और अलाय-पार पर्वत
**अलाय वादी** (किरगिज़: Алай өрөөнү, अंग्रेज़ी: Alay Valley) मध्य एशिया के किर्गिज़स्तान देश के ओश प्रांत के दक्षिणी भाग में पूर्व से पश्चिम दिशा में विस्तृत एक चौड़ी और शुष्क वादी है। यह घाटी पूर्व-पश्चिम दिशा में १८० किमी लम्बी और उत्तर-दक्षिण दिशा में ४० किमी चौड़ी है और इसकी औसत ऊँचाई २५००-३००० मीटर है। घाटी के उत्तर में अलाय पर्वत हैं जिनकी ढलानें फ़रग़ना वादी पर अंत होती हैं। अलाय वादी के दक्षिण में अलाय-पार पर्वत हैं जो ताजिकिस्तान के साथ लगी सरहद पर स्थित हैं। पूर्व में ताउनमुरुन दर्रा (Taunmurun Pass) है जहाँ से चीन की सरहद पर स्थित इरकेश्तम (Irkeshtam) नाम की आख़री किरगिज़ बस्ती है।

अलाय वादी की परिस्थितियाँ यहाँ बसने वालों के लिए काफ़ी कठिन हैं। यहाँ से गुज़रे एक यात्री ने इस वादी का ब्यौरा देते हुए कहा कि 'बिना नौकरियों के, कठोर सर्दियों और खेती के लिए ख़राब हालत में यहाँ जीवन बहुत मुश्किल है और यहाँ के अधिकतर पुरुष अन्य जगहों पर काम ढूँढने जा चुके हैं'।

## इन्हें भी देखें
* अलाय पर्वत
* अलाय-पार पर्वत

## सन्दर्भ


श्रेणी:किर्गिज़स्तान
श्रेणी:मध्य एशिया
नीड़ फॉर स्पीड: द रन

***नीड़ फॉर स्पीड: द रन*** () एक रेसिंग वीडियो गेम है जो लंबी चले आ रही *नीड़ फॉर स्पीड* फ्रेंचाईज़ी में अट्ठारहवा शीर्षक है जिसका विकास इए ब्लैक बॉक्स द्वारा व प्रकाशन इलेक्ट्रोनिक आर्ट्स द्वारा किया गया है। वी और 3डीएस संस्करण का विकास फ़ायरब्रैंड गेम्स ने किया है जिन्होंने *[[नीड़ फॉर स्पीड: अंडरकवर|अंडरकवर]]* और *[[नीड़ फॉर स्पीड: नाईट्रो|नाईट्रो]]* (दोनों डीएस संस्करण) का विकास किया था। इसे उत्तरी अमेरिका में १५ नवम्बर २०११ व यूरोप में १८ नवम्बर २०११ को रिलीज़ किया गया था।

गेम का विवरण "एक पुरे देश में चलने वाली रेस। अपनी ज़िंदगी पाने का केवल एक ही तरीका है, सैन फ्रांसिस्को से न्यू योर्क के बिच पहला आना। रफ़्तार पर कोई रोक नहीं, न कोई नियम ना कोई दोस्त। जो तुम्हारे पास है वह है तुम्हारी काबिलियत और जूनून" कह कर दिया गया है।

## कथानक
*नीड़ फॉर स्पीड: द रन* में एक सीधी काहानी बसी है जिसमे खिलाड़ी जैक्सन "जैक" रूरकी की भूमिका अदा करता है। एक हादसे के पश्च्यात वह रहस्यमय जुर्म गिरोह के साथ गलत लफड़ों में फंस जाता है और उसके सर पर इनाम रख दिया जाता है जिससे वह अपनी जान बचाने के लिए भाग निकलता है। इस घटना के कारण वह बोहोत बड़े क़र्ज़ में डूब जाता है जिसे वह चूका नहीं सकता. उसे उसकी साथी सैम हार्पर एक बेहद बड़ी गैर क़ानूनी रेस "द रन" में शामिल होने के लिए कहती है। द रन एक ४८२८ किमी लंबी रेस है जो सेन फ्रांसिस्को से शुरू होकर पुरे अमेरिका से होते हुए न्यू यॉर्क शहर में अंत होती है। वह उसे बताती है की जित की रकम $२५,०००,००० है जो उसका क़र्ज़ चुकाने के लिए काफ़ी है और जिसके ज़रिए वह अपनी आज़ादी खरीद सकता है परन्तु इसके लिए उसे २०० अन्य ड्राइवरों को हराना होगा। इसे और मुश्किल बनाने के लिए उसके पीछे पुलिस और जुर्म माफिया की टोली लगी हुई है जो यह सुनिश्चित करना चाहते है की वह रेस कभी पुरी न कर सके।

## सन्दर्भ

## बाहरी कड़ियाँ

श्रेणी:वीडियो गेम
बातकेन

thumb|240px|बातकेन शहर के नज़दीक एक पाठशाला का द्वार
**बातकेन** (किरगिज़: Баткен, अंग्रेज़ी: Batken) मध्य एशिया के किर्गिज़स्तान देश में एक छोटा सा शहर है। यह किर्गिज़स्तान के दक्षिण में प्रसिद्ध फ़रग़ना वादी में स्थित है और किर्गिज़स्तान के बातकेन प्रांत की राजधानी है। इस शहर का नाम प्राचीन सोग़दाई भाषा से आया है और इसका अर्थ 'हवाओं का शहर' है। बातकेन के क्षेत्र में १९९० के शतक के बाद चरमपंथी इस्लामी उग्रवाद शुरू हुआ जिसका असर पड़ोसी उज़्बेकिस्तान और ताजिकिस्तान पर भी था। इस कारणवश किर्गिज़स्तान की सरकार ने सन् १९९९ में ओश प्रांत को विभाजित करके बातकेन शहर पर केन्द्रित एक नया प्रांत बनाया ताकि प्रांतीय सरकार यहाँ की व्यवस्था पर पूरा ध्यान दे।

## इन्हें भी देखें
* फ़रग़ना वादी
* किरगिज़स्तान

## सन्दर्भ


श्रेणी:बातकेन प्रांत
श्रेणी:किर्गिज़स्तान के शहर
श्रेणी:मध्य एशिया के शहर
श्रेणी:किर्गिज़स्तान
श्रेणी:फ़रग़ना वादी
जलालाबाद (किर्गिज़स्तान)

thumb|240px|जलालाबाद शहर का रेवोल्यूत्योन मैदानी (क्रांती मैदान)
**जलालाबाद**, जिसे किरगिज़ भाषा में **जलालाबात** (किरगिज़: Жалалабат, अंग्रेज़ी: Jalalabat) कहते हैं, मध्य एशिया के किर्गिज़स्तान देश का तीसरा सबसे बड़ा शहर है। यह किर्गिज़स्तान के पश्चिम में जलालाबाद प्रांत की राजधानी है और उज़बेकिस्तान के साथ लगी सरहद के पास प्रसिद्ध फ़रग़ना वादी के पूर्वोत्तरी छोर पर स्थित है। जलालाबाद अपने पानी के चश्मों के लिए मशहूर है। कहा जाता है कि इनका पानी पीने से और उसमें स्नान करने से बहुत सी बीमारियाँ ठीक हो जाती हैं। सोवियत संघ के ज़माने में यहाँ बहुत से हस्पताल बनाए गए थे और यहाँ से पानी बोतलों में किर्गिज़स्तान के अन्य हिस्सों में और दुनिया के अन्य भागों में निर्यात होता है। जलालाबाद के अधिकतर लोग उज़बेक समुदाय के हैं।

## विवरण
ऐतिहासिक रेशम मार्ग की एक शाखा इस शहर से निकला करती थी और बहुत से यात्री यहाँ रुका करते थे। कहा जाता है कि इस शहर की स्थापना किसी 'जलाल-उद-दीन' नामक आदमी ने कारवानों को ठहरने के लिए जगह बनाने के लिए की। उसी के नाम पर इस शहर का नाम 'जलालाबाद' (यानि 'जलाल द्वारा आबाद') पड़ा। १९वीं सदी में ख़ोक़न्द के शासक ने यहाँ एक छोटा सा क़िला बनवाया और शहर उसके इर्द-गिर्द बड़ा होता चला गया। १८७० में रूसी साम्राज्य ने इस क्षेत्र पर क़ब्ज़ा कर लिया और उन्होंने एक छावनी और फ़ौजी अस्पताल बनाया।

किर्गिज़स्तान एक पहाड़ी इलाक़ा है इसलिए यहाँ रेलमार्ग कम हैं लेकिन देश के गिनती के रेलमार्गों में से एक यहाँ से चलकर ३० किमी पूर्वोत्तर में कोकजन्ग्गक (Kökjanggak) तक जाता है।

## इन्हें भी देखें
* जलालाबाद प्रांत (किर्गिज़स्तान)
* फ़रग़ना वादी
* किरगिज़स्तान

## सन्दर्भ


श्रेणी:जलालाबाद प्रांत (किर्गिज़स्तान)
श्रेणी:किर्गिज़स्तान के शहर
श्रेणी:मध्य एशिया के शहर
श्रेणी:किर्गिज़स्तान
श्रेणी:फ़रग़ना वादी
पर्वतन

**पर्वतन** (अंग्रेजी: Orogeny), उन बलों और घटनाओं की व्याख्या करता है जो विवर्तनिक प्लेटों के संचलन के फलस्वरूप पृथ्वी के स्थलमंडल (पर्पटी और ऊपरी प्रवार) में आये गहन संरचनात्मक विरूपण का कारण बनते हैं। विवर्तनिक प्लेटों के इस संचलन से निर्मित यह अत्यधिक विरूपित शैल संरचनायें **पर्वतजन** कहलाती हैं। सामान्य शब्दों में पर्वतन वह प्रक्रिया है जिसमें वलन (folding), भ्रंशन (faulting) तथा क्षेपण (thrusting) के द्वारा किसी पर्वत का उद्भव अथवा निर्माण होता है। 

## आकृति विज्ञान
### पर्वतन चक्र
पृथ्वी  के इतिहास में कम 9 बार पर्वतन की गतियाँ हुई हैं। इन में अंतिम तीन रही हैं कैलीडोनियन, हरसायनियन तथा एलपाइन। इनमें से एल्प्स, एटलस, पामीर, कुनलुन तथा हिमालय का निर्माण एलपाइन पर्वतन के दौरान हुआ था।

### अपरदन
### जीवविज्ञान
### पर्वत निर्माण से संबंध

## अवधारणा का इतिहास

## इन्हें भी देखें
*पर्वत निर्माण

## सन्दर्भ

श्रेणी:पर्वतीय भू-आकृति विज्ञान
काराकोल

thumb|240px|काराकोल शहर का रूसी ओरथोडोक्स गिरजा
**काराकोल**(किरगिज़: Каракол, अंग्रेज़ी: Karakol), जिसका एक पुराना नाम **प्रझ़ेवाल्स्क** (Пржевальск, Przhevalsk) भी था, मध्य एशिया के किर्गिज़स्तान देश का चौथा सबसे बड़ा शहर है और उस राष्ट्र के इसिक कुल प्रांत की राजधानी भी है। यह प्रसिद्ध इसिक कुल झील के पूर्वी छोर पर चीन की सरहद से १५० किमी दूर स्थित है। 'प्रझ़ेवाल्स्क' शब्द में बिंदु-वाले 'झ़' अक्षर के उच्चारण पर ध्यान दें क्योंकि यह 'झ', 'ज' और 'ज़' से अलग है और अंग्रेज़ी के 'टेलिविझ़न' और 'मेझ़र' शब्दों के आने वाली ध्वनि से मिलता है।

## विवरण
काराकोल की स्थापना १ जुलाई १८६९ में एक रूसी साम्राज्य की सैनिक चौकी के रूप में हुई थी। जैसे-जैसे यहाँ रूस से यात्री आते गए इसकी आबादी बढ़ती गई। 'कारकोल' का मतलब 'काला हाथ' है और समझा जाता है कि यह नाम यहाँ की काली मिटटी से सने किसानों के हाथों पर पड़ा है। सन् १८८० में यहाँ बहुत से मुस्लिम चीनी आ बसे जो चीन में हो रही लड़ाइयों से भाग रहे थे। इन्हें रूस में दूंगन लोग कहा जाता था और इनके आने से काराकोल की जनसँख्या और बढ़ी। १८८८ में जब यहाँ पर एक तिब्बत जा रहे प्रसिद्ध खोज-यात्री निकोलाई प्रझ़ेवाल्स्की (Nicholay Przhevalsky) की टाईफ़ाइड से मौत हो गई तो इस शहर का नाम उसके सम्मान में बदलकर प्रझ़ेवाल्स्क रख दिया गया। इस फ़ैसले के विरुद्ध शहर में शिकायतें हुई और १९२१ में इसका नाम फिर से 'काराकोल' रख दिया गया। १९३९ में सोवियत तानाशाह जोसेफ़ स्टैलिन ने निकोलाई प्रझ़ेवाल्स्की की जन्म-शताब्दी के मौक़े पर यह नाम फिर बदलकर 'प्रझ़ेवाल्स्क' कर दिया। १९९१ में जब सोवियत संघ ख़त्म हुआ और किर्गिज़स्तान को आज़ादी मिली तो इसका 'काराकोल' नाम फिर बहाल हुआ।

काराकोल किर्गिज़स्तान का एक महत्वपूर्ण पर्यटन केंद्र है। यहाँ स्किथी लोगों जैसी बहुत सी प्राचीन संस्कृतियों के निवास रहा है और सैलानी यहाँ मिले शिला-नक़्श और स्किथी कांसे की वस्तुएँ देखने आते हैं। यहाँ के लकड़ी की मस्जिदे और गिरजे उनमें लोकप्रीय हैं। इसके अलावा यहाँ रविवार को पशु ख़रीदने-बेचने का बाज़ार लगता है। यहाँ से २० मिनट की दूरी पर तियान शान के पहाड़ों में एक स्की करने का लोकप्रीय स्थल भी है। सोवियत ज़माने में नौसेना के लिए टोरपीडो बम यहाँ इसिक कुल झील में परखे जाते थे लेकिन उनसे सम्बंधित क्षेत्रों में आम लोगों का प्रवेश वर्जित है।

## काराकोल के कुछ नज़ारे

File:Karakol-Dungan-Mosque-Minaret-3.jpg|दूंगन लोगों की एक लकड़ी की मस्जिद का बुर्ज
File:Kyrgyz Musicians in Karakol.jpg|काराकोल में पारम्परिक किरगिज़ संगीतकार
File:Entrée du musée Prjevalski à Karakol.jpg|निकोलाई प्रझ़ेवाल्स्की का संग्रहालय
File:Karakol Cattle Bazaar 2010 09 06 03.jpg|काराकोल पशु बाज़ार में


## इन्हें भी देखें
* इसिक कुल प्रांत
* इसिक कुल झील
* किरगिज़स्तान

## सन्दर्भ


श्रेणी:इसिक कुल प्रांत
श्रेणी:किर्गिज़स्तान के शहर
श्रेणी:मध्य एशिया के शहर
श्रेणी:किर्गिज़स्तान
इंदिरा नगर, लखनऊ

**इंदिरा नगर** भारत के लखनऊ शहर के व्यस्ततम इलाकों में गिना जाता है। यह उत्तर प्रदेश आवास बोर्ड (डेबिट विकास) द्वारा विकसित एशिया की सबसे बड़ी बस्ती है।
शुरू में इंदिरा नगर चार ब्लॉक में विभाजित किया गया था, लेकिन अब कई क्षेत्रों में विस्तार होता जा रहा है। भूतनाथ बाजार इस इलाके का मुख्य बाजार है। यहीं पर प्रसिद्ध भूतनाथ मंदिर, अवस्थित हॅ। प्रमुख बाजारों में लेखराज बाजार, आम्रपाली बाजार, सहारा शॉपिंग सेंटर, मुंशी पुलिया, मीना बाजार, नगीना प्लाजा आदि उल्लेखनीय है। खाने पीने के केंद्रों के अलावा, इस इलाके में बैंक शाखाओं, अतिथि गृहों, बैंक्वेट हॉल और अस्पतालों, दवा की दुकानों, निर्माण सामग्री की दुकानों, स्कूलों और विभिन्न सरकारी कार्यालयों की एक बड़ी संख्या विद्यमान है। इंदिरा नगर में अच्छी तरह से विकसित कई जॉगिंग पार्क है। अरबिंदो पार्क और स्वर्ण जयंती आवास विकास द्वारा विकसित पार्कों को पर्याय के रूप में जाना जाता है।

मुंशी पुलिया मेट्रो स्टेशन तक लखनऊ_मेट्रो अमौसी से आती है। 

कुकरैल फारेस्ट एक मशहूर् पिकनिक स्थल है। यहां घड़ियालों और कछुओं का एक अभयारण्य है। यह लखनऊ रिंग मार्ग पर इंदिरा नगर के निकट स्थित है। यहीं पर मानस विहार सोसाइटी द्वारा निर्मित उत्कृष्ट कालोनियां जॅसे मयूर विहार,मयूर उद्यान, मयूर रेसिडेन्सी, मयूर एन्क्लेव भी मॉजूद हँ।
इस इलाके में सभी सड़कों को दुरुस्त किया जा रहा है। सभी कॉलोनियाँ बहुत अच्छी तरह से ई रिक्शा और ऑटो रिक्शा द्वारा जुड़ी हुई हैं। नए शॉपिंग मॉल में यहाँ स्पेंसर्स, बिग बाजार, ईज़ी डे और सबका बाज़ार जॅसी बड़ी दुकानें भी हैं। गाजीपुर में पुलिस स्टेशन स्थित हॅ।

## सन्दर्भ

## इन्हें भी देखें
लखनऊ के दर्शनीय स्थल

## बाहरी कड़ियाँ

श्रेणी:लखनऊ के आवासीय क्षेत्र
नारीन

thumb|240px|नारीन बाज़ार
**नारीन**(किरगिज़: Нарын, अंग्रेज़ी: Naryn) मध्य एशिया के किर्गिज़स्तान देश का एक शहर है और उस राष्ट्र के नारीन प्रांत की राजधानी भी है। यह नारीन नदी के किनारे बसा हुआ है जो प्रसिद्ध सिर दरिया की एक प्रमुख उपनदी है और शहर से गुज़रते हुए एक आकर्षक तंग घाटी बनाती है। इस शहर में दो क्षेत्रीय संग्रहालय, एक आकर्षक मस्जिद, एक 'हाकिमयत' नामक सरकारी कार्यालय और कुछ यात्रियों के ठहरने के होटल हैं लेकिन इनके अलावा यह एक छोटा सा शहर है। 'नारीन' शब्द मंगोल भाषा से आया है जिसमें इसका मतलब 'धूप-वाला' होता है। पुराने ज़माने में नारीन शहर पूर्व में काश्गर से पश्चिम में चुय नदी की वादी तक जाने वाली रेशम मार्ग की एक शाखा पर बसा एक छोटा सा क़स्बा हुआ करता था।

## नारीन शहर के कुछ नज़ारे

File:Naryn statue.jpg|शहर के मुख्य चौक में एक मूर्ती
File:Naryn buildings.jpg|रहने के घर
File:Naryn river.jpg|शहर के पास निकलती नारीन नदी


## इन्हें भी देखें
* नारीन प्रांत
* नारीन नदी
* किरगिज़स्तान

## सन्दर्भ


श्रेणी:नारीन प्रांत
श्रेणी:किर्गिज़स्तान के शहर
श्रेणी:मध्य एशिया के शहर
श्रेणी:किर्गिज़स्तान
श्रेणी:रेशम मार्ग
चानयू

**चानयू** (अंग्रेज़ी: Chanyu, चीनी भाषा: 單于, शियोंगनु भाषा: त्सनक) मध्य एशिया और चीन में शासन करने वाली बहुत-सी ख़ानाबदोश जातियों के साम्राज्यों के सर्वोच्च शासक की उपाधि हुआ करती थी। इस उपाधि का इस्तेमाल चीन के झोऊ राजवंश काल (१०४५ से २५६ ईसापूर्व) से आरम्भ होकर लगभग ८०० साल तक चला। चिन राजवंश और हान राजवंश के समकालीन शियोंगनु लोगों के लुआनदी राजपरिवार ने इसका बहुत प्रयोग किया और उस जाति में इसका प्रयोग करने वाला सर्वप्रथम शासक तूमन था। चानयू का प्रयोग समय के साथ-साथ कम अर्थ रखने लगा और छोटे-मोटे सरदार भी इसका प्रयोग करने लगे। ४०२ ईसवी के बाद इसकी बजाए सम्राटों ने ख़ागान शब्द का प्रयोग करना शुरू कर दिया।

## इन्हें भी देखें
* शियोंगनु
* लुआनदी
* तूमन (चानयू)

## सन्दर्भ


श्रेणी:राजसी उपाधियाँ
श्रेणी:शियोंगनु
श्रेणी:मध्य एशिया का इतिहास
श्रेणी:चीन का इतिहास
तूमन

**तूमन** या **तोमान** शब्द का अर्थ मंगोल भाषा और बहुत सी तुर्की भाषाओँ में 'दस हज़ार' की संख्या होता है और आधुनिक फ़ारसी में इसका अर्थ विस्तृत होकर 'असंख्य' या 'बहुत अधिक' भी हो गया है। इसका प्रयोग मध्य एशिया, मंगोलिया और ईरान में कई सन्दर्भों में मिलता है, जैसे कि -
* तुमेन, जो मंगोल भाषा में १०,००० के लिए शब्द है और मंगोल, मान्छु और हूण लोगों के दस हज़ार सैनिकों के दस्तों को कहा जाता था
* तूमन नदी, जो मंगोलिया की एक नदी है
* तोमान, जो १०,००० दीनार (यानि १० रियाल) का मूल्य रखने वाली ईरान की एक मुद्रा हुआ करती थी
* तूमन चानयू, जो प्राचीन शियोंगनु साम्राज्य का चानयू (सर्वोच्च शासक) था

श्रेणी:मंगोल भाषा के शब्द
लुआनदी

thumb|230px|२०० ईसापूर्व में शियोंगनु साम्राज्य
**लुआनदी** (अंग्रेज़ी: Luandi) या **लुआनती** (चीनी भाषा: 攣鞮) या **शूलिआनदी** (虛連題, Xuliandi) तीसरी सदी ईसापूर्व से चौथी सदी ईसवी तक आधुनिक मध्य एशिया और चीन के क्षेत्र में शासन करने वाली प्राचीन शियोंगनु लोगों का एक राजवंश था। इनका ज़िक्र महान इतिहासकार के अभिलेख, हान ग्रन्थ और अन्य प्राचीन चीनी इतिहास-ग्रन्थों में मिलता है। इस परिवार के लोग शियोंगनु समाज और प्रशासन में सर्वोच्च ओहदों पर पाए जाते थे और चानयू की उपाधियाँ भी रखते थे। लुआनदी परिवार का सबसे प्राचीन ज्ञात चानयू तूमन था।

## इन्हें भी देखें
* शियोंगनु
* चानयू
* तूमन (चानयू)

## सन्दर्भ


श्रेणी:शियोंगनु
श्रेणी:मध्य एशिया का इतिहास
श्रेणी:चीन का इतिहास
श्रेणी:राजवंश
तूमन चानयू

thumb|230px|२०० ईसापूर्व में शियोंगनु साम्राज्य
::*इस शब्द में मिलते-जुलते अन्य नामों वाले लेखों के लिए, [[तूमन]] का बहुविकल्पी पृष्ठ देखें*
**तूमन** (चीनी: 頭曼, मंगोल: Түмэн, अंग्रेज़ी: Touman) मध्य एशिया और चीन पर प्राचीनकाल में अधिकार रखने वाले शियोंगनु लोगों का सबसे पहला चानयू (सम्राट) था। उसका शासनकाल २२० ईसापूर्व से २०९ ईसापूर्व अनुमानित किया गया है। इतिहासकारों का मानना है कि तूमन का नाम शब्द मंगोल भाषा के 'तुमेन' शब्द से लिया गया है, जिसका मतलब 'दस हज़ार' होता है।

## तूमन और मोदू
तूमन का ज़िक्र कुछ चीनी इतिहास-ग्रंथों में हुआ है। माना जाता है कि यह भीतरी मंगोलिया के इलाक़े में शासक था और गांसू और शिनजियांग के क्षेत्र में विस्तृत युएझ़ी लोगों के अधीन था लेकिन चीन के चिन राजवंश ने हमला करके उसे उत्तर की तरफ़ खदेड़ दिया। उस समय की प्रथा के अनुसार उसने अपने बड़े पुत्र मोदू (Modu) को युएझ़ी दरबार के पास छोड़ा हुआ था जिस से युएझ़ियों को विश्वास था कि तूमन उन से वफ़ादारी करेगा। लेकिन तूमन अपने एक छोटे पुत्र और मोदू के छोटे सौतेले भाई के पक्ष में था क्योंकि वह उस पुत्र की माँ के बहकावे में आ गया था। मोदू ने यह बात भांप ली। तूमन ने अचानक युएझ़ियों पर हमला कर दिया - कहा जाता है कि उसने समझे की वे बदला लेने के लिए मोदू को मार देंगे। लेकिन इसी बजाए मोदू हिम्मत से अपनी जान बचाकर निकल गया।

तूमन मोदू की बहादुरी से अचम्भित हुआ और उसे १०,००० सैनिकों के एक दस्ते का सिपहसालार बना दिया। मोदू ने अपने अधीन सैनिकों को अभ्यास कराया कि वे अपने तीर बिना प्रश्न करे उसी दिशा में चलाये जिस दिशा में वह स्वयं एक विशेष तीर चलाये जो उड़ते हुए सीटी की आवाज़ करे। फिर उसने इन्हें अपने प्रिय घोड़े, अपनी पत्नी और अपने पिता के प्रीय घोड़े की ओर तीर चलाकर आज़माया। सैनिकों ने बेझिझक तीनों पर तीर चला दिए। फिर मोदू ने अपने पिता तूमन पर जब अपने सीटी-वाले तीर दाग़े तो उसके सिपाहियों ने तूमन पर तीर चलाकर उसे मार डाला। मोदू नया चानयू बना। उसने सबसे पहले अपने सौतेले भाई और उसकी माँ को मरवाया और फिर उन सभी शियोंगनु अधिकारीयों को जिन्होनें उसका आदेश मनानें में आनाकानी करी।

## इन्हें भी देखें
* मोदू चानयू
* शियोंगनु
* चानयू
* लुआनदी

## सन्दर्भ


श्रेणी:शियोंगनु
श्रेणी:मध्य एशिया का इतिहास
श्रेणी:चीन का इतिहास
काठात

यह भारत की एक प्राचीन क्षत्रिय जाति है। राजस्थान चीता-मेहरात समुदाय 4 ज़िलो मे बहुतायत मे हे ये लोग सल्तनत काल में मुस्लिमों द्वारा महिलाओं और लड़कियों को अगवा व उठा लिया जाता था । जिससे तुर्कों से अपनी बहन बेटियों को बचाने के लिये हरराज जी चौहान(काठा जी) व गजराज जी चौहान(घोडा जी) ने सुल्तान से संधि की। हालाकि इस बात कोई भी ऐतिहासिक प्रामाणिक स्रोत प्राप्त नहीं होता हैं ।
ये तीनो मुख्यत: इस्लाम धर्म की सुन्नते हैं लेकिन ये लोग अपनी प्राचीन संस्कृति से इतना जुडे हुए हैं। हिन्दू होते हुए भी इस्लाम के नाम व त्यौहार मनाते हैं जैसे होली, दिवाली, राखी के साथ साथ कुछ लोग मुस्लिमों का मुख्य त्यौहार ईद भी मनाते है । समाज मे एकता ज़रूरी है ओर इसी ताने बाने को बनाने के लिए हमेशा संघर्षरत रहते हैं ।

काफी विचार-विमर्श के बाद काठाजी के वंशजो ने अपने में ही चार भाग बना लिये, जो डांगोँ के नाम से जानी जाती हैं। डांग का अर्थ क्षेत्र से हैं। काठातो की डांगों में व अन्य डांगों यह अन्तर है कि काठातो की डांगे उस क्षेत्र के मूल पुरुष ठाकर हरराज जी के नाम से है । कई काठात वंशज अब अपनी इच्छा से अपने आप को मुस्लिम बताते है। परंतु कई काठात उप शाखा के लोग अपनी मूल सनातन हिंदू संस्कृति को मानते हैं।
लियाओ नदी

thumb|230px|लियाओ नदी मंडल का नक़्शा
**लियाओ नदी** या **लियाओ हे** (辽河, लियाओ हे; Liao River) पूर्वोत्तरी चीन की मुख्य नदी है। इसकी कुल लम्बाई १,३४५ किमी है और चीन के लियाओनिंग प्रांत और लियाओदोंग प्रायद्वीप का नाम इसी नदी पर पड़ा है।

## विवरण
इस नदी की पश्चिमी शाखा शार मोरोन नदी (Xar Moron) और लाओहा नदी (Laoha) नदियों के मिलने से बनती है। आगे चलकर इसका विलय ख़ीन्गन पहाड़ों (Khingan) से उतरने वाली शिन्काई नदी (Xinkai) से होता है। लियाओ की पूर्वी शाखा का नाम दोंग लियाओ नदी (Dong Liao) है और लियाओनिंग प्रांत के मध्य भाग के पहाड़ों से निकलती है। यह दोनों शाखाएँ लियाओनिंग, जीलिन और भीतरी मंगोलिया प्रान्तों के मिलन क्षेत्र में विलय होती हैं और फिर मैदानी इलाक़े से निकलकर बोहाई सागर में बह जाती है। लियाओ नदी में चिआन पर्वतों से उतरने वाली हून हे (Hun He) और ताईज़ी हे (Taizi He) नामक दो उपनदियाँ भी मिलती हैं।

पूर्वोत्तरी चीन के कुछ शेनयांग जैसे महत्वपूर्ण शहर लियाओ नदी के किनारे बसे हुए हैं। कुल मिलकर लियाओ नदी का जलसम्भर क्षेत्र २,३२,२०० वर्ग किमी है।

## इन्हें भी देखें
* बोहाई सागर
* लियाओनिंग
* चिआन पर्वत

## सन्दर्भ


श्रेणी:लियाओनिंग
श्रेणी:जीलिन
श्रेणी:भीतरी मंगोलिया
श्रेणी:चीन की नदियाँ
रडार इमेजिंग सेटेलाइट

भारतीय अंतरिक्ष अनुसंधान संगठन द्वारा आंध्रप्रदेश के श्रिहरिकोटा से २६ अप्रैल २0१२ को ध्रुविय उपग्रह प्रक्षेपक यान -१९ की सहायता से छोड़ा गया उपग्रह है।
इसका प्रयोग रक्षा उद्देशयों तथा आपदा प्रबंधन में करने का निश्चय किया गया है। इसे अंतरिक्ष में २६ अप्रैल की सुबह पांच बजकर 47 मिनट पर भेजा गया। इसका वजन 1858 किलोग्राम है। यह वर्ष 1993 के बाद से अब तक का सबसे भारी उपग्रह है। यह प्रक्षेपित होने के तीन दिन बाद तस्वीरें उतारने और भेजने का काम आरंभ कर देगा। यह अगले ५ वर्षों तक सक्रीय रहेगा।

## सन्दर्भ

श्रेणी:भारतीय उपग्रह
एरियल १

**एरियल १** को 'यूके १' तथा 'एस ५१' के नाम से भी जाना जाता है। यह ब्रिटेन द्वारा अपने 'एरियल' कार्यक्रम के तहत अंतरिक्ष में भेजा गया पहला उपग्रह था। इसे २६ अप्रैल १९६२ को अमेरिका में स्थित केप केनावेरल एयरफोर्स स्टेशन से अमेरिकी थोर डेल्टा रॉकेट के जरिए अंतरिक्ष में प्रक्षेपित किया गया था। इसके साथ ही ब्रिटेन दुनिया में सोवियत रूस और अमेरिका के बाद अंतरिक्ष में उपग्रह भेजने वाला तीसरा देश बन गया। इस उपग्रह को अमेरिकी अंतरिक्ष एजेंसी 'नासा' द्वारा वर्ष १९५९ व १९६० में ब्रिटेन व अमेरिका के मध्य हुई राजनीतिक चर्चाओं के बाद एक अनुबंध के तहत निर्मित किया गया था। यह अंतरराष्ट्रीय सहभागिता के तहत अंतरिक्ष में भेजा गया पहला उपग्रह भी था। ६२ किलोग्राम वजनी इस बेलनाकार उपग्रह का व्यास ५८ सेमी और उंचाई २२ सेमी थी। इसमे एक टेप रिकॉर्डर के अलावा कॉस्मिक किरणों, सौर-विकिरणों और आयनमंडल संबंधी प्रयोग व अध्ययन के लिए वैज्ञानिक उपकरण लगे थे। चौदह साल तक पृथ्वी की कक्षा में रहने के बाद यह उपग्रह २४ मई १९७६ को वहां से विस्थापित हो गया।

श्रेणी:British space programme
श्रेणी:1962 in spaceflight
श्रेणी:United Kingdom–United States relations
श्रेणी:Artificial satellites formerly orbiting Earth
अज्ञान

**अज्ञान** - वस्तु के ज्ञान का अभाव। अज्ञान दो प्रकार का हो सकता है- एक वस्तु के ज्ञान का अत्यंत अभाव, जैसे सामने रखी वस्तु को न देखना; दूसरा वस्तु के वास्तविक स्वरूप के स्थान पर दूसरी वस्तु का ज्ञान। प्रथम अभावात्मक और दूसरा भावात्मक ज्ञान है। इंद्रियदोष, प्रकाशादि उपकरण, अनवधानता आदि के कारण अज्ञान उत्पन्न होता है।

न्याय दर्शन में अज्ञान आत्मा का धर्म माना गया है। सौतांत्रिक वस्तु के ऊपर ज्ञानाकार के आरोपण को अज्ञान कहते हैं। माध्यमिक दर्शन में ज्ञान मात्र अज्ञानजनित है।

भावात्मक अज्ञान सत्य नहीं है क्योंकि उसका बोध हो जाता है। यह असत्य नहीं भी है क्योंकि रज्जु में सर्पादि ज्ञान से सत्य भय उत्पन्न होता है। अतएव वेदांत में अज्ञान अनिर्वचनीय कहा गया है।

सांसारिक जीवन के अज्ञान के अतिरिक्त भारतीय दर्शन में अज्ञान को सृष्टि का आदि कारण भी माना गया है। यह अज्ञान प्रपंच का मूल कारण है। उपनिषदों में प्रपंच को इंद्र की माया का नाना रूप माना गया है। माया के आवरण को भेदकर आत्मा या ब्रह्म का सद्ज्ञान प्राप्त करने का उपदेश दिया गया है। बौद्ध दर्शन में भी अविद्या अथवा अज्ञान से प्रतीत्य समुत्पन्न संसार की उत्पत्ति बतलाई गई है। अद्वैत-वेदांत में अज्ञान को आत्मा के प्रकाश का बाधक माना गया है। यह अज्ञान जान-बूझकर नहीं उत्पन्न होता, अपितु बुद्धि का स्वाभाविक रूप है। दिक्‌, काल और कारण की सीमा में संचरण करने वाली बुद्धि अज्ञानजनित है, अत बुद्धि के द्वारा उत्पन्न ज्ञान वस्तुत अज्ञान ही है। इस दृष्टि से अज्ञान न केवल वैयक्तिक सत्ता है अपितु यह एक व्यक्ति निरपेक्ष शक्ति है, जो नामरूपात्मक जगत्‌ तथा सुखदुखादि प्रपंच को उत्पन्न करती है। बुद्धि से परे होकर तत्साक्षात्कार करने पर इस अज्ञान का विनाश संभव है।

## इन्हें भी देखें
* विद्या और अविद्या
* मोह
* अज्ञान (सम्प्रदाय)

## सन्दर्भ ग्रंथ
* ब्रह्मसूत्र, शांकरभाष्य, भूमिका

श्रेणी:भारतीय दर्शन
तलास

[thumb|240px|तलास के पास [मनास की दास्तान|मनास का गुम्बज़ (मक़बरा)]]
**तलास** (किरगिज़: Талас, अंग्रेज़ी: Talas) मध्य एशिया के किर्गिज़स्तान देश में एक छोटा-सा शहर है और उस राष्ट्र के तलास प्रांत की राजधानी भी है। तलास शहर १८७७ में रूसी साम्राज्य के ज़माने में भेजे गए लोगों द्वारा तलास नदी की वादी में दो ऊँची पर्वत शृंखलाओं के बीच बसाया गया था। इस शहर के दक्षिण में बेश-ताश वादी है (बेश-ताश का मतलब किरगिज़ भाषा में 'पांच पत्थर' होता है)।

## विवरण
तलास शहर व्यापारिक रूप से तलास नदी की घटी में ही स्थित काज़ाख़स्तान के तराज़ शहर से जुड़ा हुआ था। जब सोवियत संघ ख़त्म हुआ तो किर्गिज़स्तान और काज़ाख़स्तान दो अलग राष्ट्र बन गए और उनकी आपसी सीमा पर काज़ाख़स्तान ने कई रोकें लगा दीं। तलास शहर किर्गिज़स्तान की चुय नदी की घाटी और राजधानी बिश्केक से अपने पास के पर्वतों के कारणवश कटा हुआ था इसलिए सीमा बंद हो जाने का इस शहर की अर्थव्यवस्था पर बहुत बुरा असर पड़ा। यहाँ के किर्गिज़स्तान के बाक़ी इलाक़ों में जाने के लिए बहुत से मोड़ो वाली एक ३,५०० मीटर ऊँची पहाड़ी सड़क से गुज़ारना पड़ता है जिसपर यातायात धीरे चलता है। बर्फ़बारी की वजह से सर्दियों में यह सड़क पूरी तरह बंद हो जाती है।

## मनास
मनास की दास्तान किर्गिज़स्तान की राष्ट्रीय वीर-गाथा है और मनास का जन्मस्थल तलास प्रांत के आला तू (Ala Too) पर्वतों में बताया जाता है। तलास शहर से चंद किलोमीटर दूर एक मक़बरा है जिसका नाम 'कुम्बोज़ मनास' (Kümböz Manas) है (यानि 'मनास का गुम्बज़')। लेकिन सन् १३३४ (अनुमानित) में बने इस गुम्बज़ पर 'अमीर अबूका की बेटी और स्त्रीयों में महानतम, केनिकेज़ ख़ातून​' का नाम दर्ज है। इसपर यह मान्यता है कि यह मनास की पत्नी ने जान-बूझकर ग़लत लिखवाया ताकि मनास के दुश्मन चकमा खा जाएँ और उसके शव का निरादर न कर सकें। इस मक़बरे को अब एक संग्रहालय बना दिया गया है।

## इन्हें भी देखें
* तलास प्रांत
* मनास की दास्तान
* किरगिज़स्तान

## सन्दर्भ


श्रेणी:तलास प्रांत
श्रेणी:किर्गिज़स्तान के शहर
श्रेणी:मध्य एशिया के शहर
श्रेणी:किर्गिज़स्तान
गुंबद

अंगूठाकार|इटली के मोंटेफियास्कोन कैथेड्रल के टावरों पर गुंबद
वास्तुकला में, **गुंबद**, **कपोला** या **[[गुम्बज़]]** एक अपेक्षाकृत छोटी, प्रायः गुंबदनुमा संरचना होती है जो किसी भवन के शीर्ष पर स्थित होती है, जो अक्सर किसी बड़ी छत या गुंबद का शीर्ष भाग होती है। कपोला प्रायः प्रकाश और वायु प्रवेश के लिए छत लैंटर्न (रूफ लैंटर्न) या वॉचटावर (लुकआउट) के रूप में कार्य करता है।

बड़े गुंबद के नीचे स्थित बेलनाकार ढाँचे को थोलोबेट (tholobate) कहा जाता है।

## पृष्ठभूमि
कपोला का विकास पुनर्जागरण काल में पुराने ओकुलस (oculus) से हुआ। मौसमरोधी होने के कारण, कपोला उत्तरी यूरोप की अधिक आर्द्र जलवायु के लिए अधिक उपयुक्त था। भारतीय वास्तुकला में दिखने वाली छतरी (chhatri), जब किसी बड़ी संरचना के शीर्ष पर उपयोग की जाती है, गुंबद की परिभाषा पर खरी उतरती है।

कपोला अक्सर मुख्य छत के ऊपर घंटाघर (belfry), बेलवेदीर (belvedere) या रूफ लैंटर्न के रूप में काम करता है। अन्य मामलों में यह किसी शिखर, मीनार या बुर्ज के शीर्ष पर स्थित हो सकता है। खलिहानों में प्रायः वेंटिलेशन के लिए कपोला लगे होते हैं।

## चित्र दीर्घा

चित्र:White_marble_cupolas_cap_minarets_at_the_Tomb_of_Jahangir.jpg|पाठ=White marble cupolas cap minarets at the Tomb of Jahangir in Lahore, Pakistan
चित्र:Santa_Maria_del_Fiore,_Duomo.JPG|पाठ=The dome of Florence Cathedral with a roof lanternat the top
चित्र:Cupola_ceiling_Synagogue_Gyor_Hungary.jpg|पाठ=Interior of cupola ceiling in the old Synagogue of Győr, Hungary.
चित्र:Great_Mosque_Minaret_-_Kairouan,_Tunisia.jpg|पाठ=Ribbed cupola crowns the minaret of the Mosque of Uqba, in Kairouan, Tunisia.
चित्र:Cupola_-_Armenian_Orthodox_church_in_Lvov.jpg|.
चित्र:ISS_STS130_Cupola_view_of_Algeria_coast.jpg|कपोला (आईएसएस मॉड्यूल)
चित्र:Brivio.church.cupola.jpg|पाठ=Trompe-l'œil painting of a cupola in a church in Northern Italy (Brivio)


## सैन्य वाहनों पर
"कपोला" शब्द का प्रयोग सुरक्षित वाहनों (आर्मर्ड फाइटिंग व्हीकल) के शीर्ष पर उभरी हुई संरचनाओं के लिए भी किया जाता है, जो अपने गुंबद जैसी आकृति के कारण पहचानी जाती हैं। ये चालक दल या कर्मियों को आने वाली गोलाबारी के संपर्क में आए बिना, चारों ओर उत्कृष्ट दृश्यता प्रदान करते हुए निरीक्षण करने या यहाँ तक कि हथियार चलाने की सुविधा देती हैं। हालाँकि, प्रौद्योगिकी के विकास के साथ वाहनों की प्रोफ़ाइल घटाने की अनुमति मिलने पर बाद के डिज़ाइन धीरे-धीरे चपटे और कम उभरे हुए होते गए।

## संदर्भ

श्रेणी:गुम्बद
श्रेणी:Pages with unreviewed translations
मिडनाइट्स चिल्ड्रेन

**मिडनाइट्स चिल्ड्रेन** () (१९८१) में प्रकाशित सलमान रश्ती के द्वारा लिखा गया एक उपन्यास है। इस उपन्यास का शिल्प जादुई यथार्थवाद पर आधारित है।

## सारांश
 ***'मिडनाइट्स चिल्ड्रेन***' स्वतंत्रता के बाद की घटनाओं पर आधारित है। इस कहानी का नायक और मुख्य चरित्र सलीम सिनाई है। सलीम सिनाई का जन्म १५ अगस्त १९४७, रात के 12 बजे हुआ था। इसी वजह से सलीम का जन्म टेलीपैथिक शक्तियों के साथ हुआ था।

 कहानी की शुरुआत सलीम के दादाजी से होती है। यह किताब तीन हिसों में बँटी हुई है। सलीम का जन्म १५ अगस्त १९४७ के ठीक आधी रात पर हुआ था। उसे बाद में पते चलता है की जिन- जिन बच्चों का जन्म उस दिन हुआ था, उनके पास भी असाधारण शक्तियां थीं। उनमें से शिव और पार्वती कहानी में प्रमुख भूमिका निभाते हैं। अपनी टेलीपैथिक शक्तियों का इस्तेमाल करके सलीम उन बच्चो से संपर्क करके एक सभा (मिडनाइट चिल्ड्रेन्स कांफ्रेंस) स्थापित करता है जिसमें विभिन्न विषयों पर चर्चा होती है। 
 इस दौरान सलीम का परिवार कई समस्याओं से जूझता है। भारत और साथ के देशों के बीच लड़ाइयाँ भी चल रही होती हैं। बाद में सलीम इंदिरा गाँधी की घोषित की हुई "इमरजेंसी" (Emergency) और संजय गाँधी के "जुम्मा मस्जिद विवाद" में फँस जाता है। इस कारण उसे जेल भी होती है।
"इमरजेंसी" के बाद सलीम और बाकी लोग अपनी-अपनी शक्तियां खो देते हैं। शक्तियां खोने के बाद सलीम अपनी और अपने देश की कहानी अपने बेटे के लिए लिखता है, जिसे अपने पिता से वही असाधारण शक्तियां मिलती हैं।

श्रेणी:सलमान रश्दी
श्रेणी:जादुई यथार्थवाद उपन्यास
श्रेणी:बुकर पुरस्कार सम्मानित रचनाएँ
मनास की दास्तान

[thumb|240px|[काराकोल में मनास-दास्तान गाते हुआ एक किरगिज़ मनासची]]
**मनास की दास्तान** (किरगिज़: Манас дастаны, मनास दास्तानी; अंग्रेज़ी: Epic of Manas) मध्य एशिया के किरगिज़ लोगों की एक शौर्य काव्य-गाथा है। यह १८वीं सदी में लिखी गई थी लेकिन हो सकता है कि इसकी कहानी उस से पहले से प्रचलित हो। मनास किरगिज़ लोगों का एक ऐतिहासिक महानायक था। मनास कथा में उसे बहुत बहादुर बताया गया है और बतलाया जाता है कि कैसे उसने किरगिज़ लोगों के बहुत दुश्मनों से टक्कर लेकर उन्हें हराया, जैसे कि ख़ितानी, ओइरत लोग, उईग़ुर और अफ़ग़ान​।

मनास-दास्तान किरगिज़ भाषा की सब से महत्वपूर्ण साहित्य-कृति मानी जाती है। किर्गिज़स्तान में यह वीर-कथा रस्मी रूप से गाकर सुनाई जाती है और मनास-दास्तान सुनाने वाले को 'मनासची' (Манасчы, Manaschi) कहा जाता है। मनास गाथा में क़रीब ५ लाख पंक्तियाँ हैं जो महाभारत से ढाई गुना है (हालाँकि महाभारत शब्दों के हिसाब से अधिक लम्बी है)। इस कथा के कुछ रूपों में मनास को नोगाई ख़ान बताया गया है। १९९५ में किर्गिज़स्तान की सरकार ने मनास की १००० वीं जन्म जयंती का राष्ट्रोत्सव मनाया।

## इन्हें भी देखें
* किरगिज़ लोग
* किरगिज़ भाषा
* किर्गिज़स्तान

## सन्दर्भ


श्रेणी:किर्गिज़स्तान का इतिहास
श्रेणी:किर्गिज़स्तान
श्रेणी:ऐतिहासिक वीर गाथाएँ
विक्टोरियस

***विक्टोरियस*** () एक अमेरिकी धारावाहिक है जिसकी रचना डैन श्निडर द्वारा निकलोडीयन के लिए की गौ है। यह शृंखला गायिका बनने की इच्छा रखने वाली टोरी वेगा (विक्टोरिया जस्टिस), एक युवा लड़की जो होलीवुड आर्ट्स हाई स्कुल में कला की शिक्षा ले रही है, के इर्द-गिर्द घुमती है जो उस विद्यालय में अपनी बड़ी बहन ट्रीना (डैनिएला मोनेट) की जगह लेती है। विद्यालय के पहले ही दिन उसकी मुलाकात आंद्रे हैरिस (लियोन थोमस III), रॉबी शापिरो (मैट बेनेट), रेक्स पावर्स (रॉबी की कठपुतली), जेड वेस्ट (एलिज़ाबेथ गिलिस), कैट वैलेन्टिन (एरियाना ग्रांडे) और बेक ऑलिवर (इवान जोगिया) से होती है।

## सन्दर्भ

## बाहरी कड़ियाँ
* 
* ''विक्टोरियस'' को निक डॉट कॉम पर देखें
* 

श्रेणी:अंग्रेज़ी भाषा के टीवी कार्यक्रम
एक हज़ारों में मेरी बहना है

***एक हजारों में मेरी बहना है*** एक भारतीय साबुन ओपेरा उस पर अकड़ स्टार प्लस शो 3 अक्टूबर 2011 को प्रीमियर हुआ और हर सोम - शुक्र 8:30 बजे (आईएसटी) अकड़। शो के बारे में दो बहनों **जीविका** और **मानवी**, जो प्रत्येक पर्याप्त अन्य उनके जीवन और भी सांस साझा प्यार है।

## सन्दर्भ

श्रेणी:भारतीय स्टार टीवी कार्यक्रम
अधिदेवता

thumb|सेशात, जो प्राचीन मिस्र में ज्ञान और लिखाई की अधिदेवी थीं
**अधिदेवता** या **अधिदेवी** ऐसे देवता या देवी को कहते हैं। जो किसी स्थान, परिवार, गाँव, शहर, व्यक्ति, राष्ट्र, व्यवसाय या अन्य चीज़ का रक्षक होने के लिए विशेष मान्यता रखता हो। उदाहरण के लिए हिन्दू धर्म में ज्ञान की अधिदेवी सरस्वती हैं।

## अन्य भाषाओँ में
अंग्रेज़ी में अधिदेवता या अधिदेवी को 'ट्यूटेलरी' (tutelary) कहा जाता है।

## हिन्दू धर्म में
हिन्दू धर्म में कई प्रकार के अधिदेव हुआ करते हैं। गाँवों के अधिदेवों को 'ग्राम देवता' भी कहा जाता है। परिवारों के अधिदेवों को 'कुलदेवता' और 'इष्टदेवता' कहा जाता है। किसी प्रान्त या समुदाय के देवता को 'लोकदेवता' कहा जाता है।

## प्राचीन रोम में
प्राचीन रोम की सभ्यता में अधिदेव हुआ करते थे। मसलन लानूवियम (Lanuvium) शहर की कुलदेवी जूनो (Juno) थीं।

## इन्हें भी देखें
* देवता

## सन्दर्भ



श्रेणी:देवी-देवता
श्रेणी:धर्म
पति

**पति** बहुत-सी हिन्द-भाषाओँ में 'स्वामी' या 'मालिक' के लिए एक शब्द है। यह मूलतः संस्कृत का शब्द है जिसका अर्थ निकलता है पा = रक्षणे , जो रक्षा करता है , यानी पातीति पति ॥ जो रक्षक है , जो अपनी पत्नी और परिवार की रक्षा करता है , वह पति कहलाने योग्य है । इसका स्त्रीलिंग रूप 'पत्नी' है, जिसका अर्थ 'स्वामिनी' या 'मालकिन' निकलता है। यह शब्द अक्सर दूसरे शब्दों के पीछे स्वामित्व दिखाने के लिए जोड़ा जाता है, जैसे कि 'लखपति', 'सेनापति' और 'क्षेत्रपति'।

## शब्दोत्पत्ति
पति शब्द मूलतः संस्कृत से लिया गया शब्द है , जिसका धातु अर्थ पा शब्द से निकलता है , पा का मतलब होता है रक्षणे , जैसे कहते हैं पाहिमाम / त्राहिमाम , अर्थात् ( रक्षा करो ) ॥ इसी तरह पातीति सो पति यानी जो रक्षा करे , जो व्यक्ति प्रायः अपनी अर्धांगिनी और अपने परिवार की रक्षा करता है , जो रक्षा हेतु हमेशा तत्पर रहता है वही पति कहलाने योग्य होता है और उसे ही पति कहते हैं । इसका एक अर्थ घर के स्वामी / मालिक / घर के कर्ता भी हो सकता है ॥

।है।

## इन्हें भी देखें
* पति (रिश्ता)
* अवस्ताई भाषा
* सजातीय शब्द
* हिन्द-यूरोपीय भाषाएँ
* पत्नी 

## सन्दर्भ


श्रेणी:संस्कृत शब्द
श्रेणी:हिन्दी शब्द
कोंडागाँव जिला

**कोंडागाँव ज़िला** भारत के छत्तीसगढ़ राज्य का एक ज़िला है। ज़िले का मुख्यालय कोंडागाँव है। मुख्यमंत्री डॉ रमन सिंह ने 15 अगस्त 2011 को 9 और नए ज़िलों की घोषणा की, जो 1 जनवरी 2012 से अस्तित्व में आ गए।

## इन्हें भी देखें
* कोंडागाँव
* छत्तीसगढ़
* छत्तीसगढ़ के जिले

## सन्दर्भ

श्रेणी:छत्तीसगढ़ के जिले
*
फ़रवहर

thumb|230px|फ़रवहर का चिह्न
[thumb|230px|[असीरिया|असीरियाई देवता अशूर, जिस से फ़रवहर का चिह्न विकसित हुआ]]
**फ़रवहर**, जिसे प्राचीन फ़ारसी में **प्रवहर** लिखते थे, पारसी पंथ  का सब से अधिक पहचाने जाने वाला चिह्न है। बीसवीं सदी में ईरान पर राज करने वाले पहलवी राजवंश ने इसे अपने साम्राज्य का और ईरानी राष्ट्र का चिह्न भी चुना था। इसमें एक परों वाले चक्र के बीच एक राजसी आकृति का दाढ़ी वाला व्यक्ति दर्शाया जाता है।

## फ़्रवशी से सम्बन्ध
अवस्ता (पारसी ग्रन्थ) में 'फ़्रवशी' दिव्य रक्षक-आत्मा को कहते हैं। इसके विपरीत 'उर्वन' वह आत्मा होती है जो संसार में अच्छे-बुरे की अनंत लड़ाई में अच्छाई के  लिए लड़ने भेजी जाती है। यह मान्यता है कि शारीरिक मृत्यु के चार दिन बाद उर्वन फ़्रवशी को लौट जाती है और संसार में हुए अपने अनुभवों को फ़्रवशी को दे देती है। 'फ़रवहर' शब्द इसी 'फ़्रवशी' शब्द से उत्पन्न हुआ है और आधुनिक सोच है कि यह चिह्न उसी रक्षक आत्मा को दर्शाती है। ध्यान दें कि 'फ़्रवशी' शब्द 'फ़्रवर्ती' का एक रूप है, क्योंकि 'र्त' अवस्ताई भाषा में अक्सर 'श' बन जाता था। 

## चिह्न की उत्पत्ति
पर-युक्त चक्र या पर-युक्त सूर्य का चिह्न मध्य पूर्व के क्षेत्र में प्राचीनकाल से प्रयोग होता आया है। यह कांस्य युग की मोहरों में भी देखा जा सकता है। कुछ समय बाद इस चक्र के अन्दर एक मनुष्य की आकृति भी डाली जाने लगी थी। असीरियाई लोगों के लिए यह उनके अशूर (ܐܫܘܪ, Ashur) नामक देवता का रूपांकन था। यह फ़रवहर के चिह्न का स्रोत होने के बावजूद यह ज्ञात नहीं है कि जिन ईरानी विद्वानों ने इस चिह्न का प्रयोग पारसी पंथ  में आरम्भ किया। वे इस चिह्न के साथ क्या मतलब जोड़ते थे। इतना ज़रूर है कि ईरान में इसे सबसे पहले शाही शिलालेखों में देखा गया इसलिए शायद यह 'ख़्वारनाह​' का प्रतीक रहा हो। 'ख़्वारनाह​' (khvarenah) शब्द का मतलब पारसी धर्म-ग्रंथों में 'सम्राट की दिव्य महानता' निकलता है, यानि वह दिव्य महानता जो किसी शासक या सम्राट के साथ जुड़कर उसकी सहायता करे। संभव है कि फ़रवहर इन शिलालेखों में सम्राट की फ़्रवशी दर्शा रहा हो।

## इन्हें भी देखें
* पारसी पंथ 
* अवस्ताई भाषा

## सन्दर्भ


श्रेणी:पारसी धर्म
श्रेणी:धार्मिक चिह्न
श्रेणी:ईरान की संस्कृति
श्रेणी:ईरान का इतिहास
निव्ख़ लोग

thumb|230px|निव्ख़ों का एक समूह
thumb|230px|अपनी पारम्परिक वेशभूशा में दो निव्ख़ शिकारी
**निव्ख़** या **निव्ख़ी** (रूसी भाषा: Нивхи, अंग्रेज़ी: Nivkh) या **गिल्यक** एक मानव समुदाय है जो रूस के सूदूर-पूर्व में साख़ालिन द्वीप और ख़ाबारोव्स्क क्राय में अमूर नदी के सागर से मिल जाने वाले क्षेत्र में रहता है। यह इस क्षेत्र के प्राचीनतम निवासी माने जाते हैं। प्राचीनकाल में यह गर्मियों में समुद्र-तटों के पार और सर्दियों में तटों से हटकर नदी-झरनों के पास मछुआरों और शिकारियों का जीवन व्यतीत करते थे। सन् २००२ की रूसी जनगणना में इनकी अनुमानित आबादी केवल ५,२८७ गिनी गई थी। इनकी भाषा बिलकुल पृथक है और इसका किसी भी अन्य ज्ञात भाषा से सम्बन्ध नहीं, हालांकि इस भाषा के अन्दर चार ज्ञात उपभाषाएँ हैं।

## नाम का उच्चारण
'निव्ख़' में 'ख़' अक्षर के उच्चारण पर ध्यान दें क्योंकि यह बिना बिन्दु वाले 'ख' से ज़रा भिन्न है। इसका उच्चारण 'ख़राब' और 'ख़रीद' के 'ख़' से मिलता है।

## इतिहास
माना जाता है कि निव्ख़ों के पूर्वज साइबेरिया में बायकल झील से पूर्व में आज से १०,००० साल से भी पहले पहुंचे। निव्ख़ों के बाद इस क्षेत्र में बहुत सी अन्य जातियाँ आई जिनसे निव्ख़ों को बहुत हानि हुई। पहले यहाँ तुन्गुसी लोग आए, जिनके एक मान्छु-नामक समुदाय ने निव्ख़ों से लगान लेना शुरू कर दिया। १९वीं सदी तक इस इलाक़े में रूसी साम्राज्य का क़ब्ज़ा हो गया और रूसी कोज़ाकों ने निव्ख़ ज़मीनों को अपना बनाकर निव्ख़ों को एक छोटा-सा निर्धन अल्पसंख्यक समुदाय बना छोड़ा। आधुनिक युग में बहुत से निव्ख़ों ने रूसी रहन-सहन और खान-पान अपना लिया है। धार्मिक दृष्टि से अधिकतर निव्ख़ ओझा प्रथा में विशवास रखते हैं हालांकि कुछ ने रूसी ईसाई धर्म अपना लिया है।

## इन्हें भी देखें
* साख़ालिन
* ख़ाबारोव्स्क क्राय
* साइबेरिया
* तुन्गुसी लोग

## सन्दर्भ


श्रेणी:साख़ालिन
श्रेणी:ख़ाबारोव्स्क क्राय
श्रेणी:साइबेरिया
श्रेणी:रूस की जातियाँ
एक दुसरे से करते हैं प्यार हम

**एक दुसरे से करते हैं प्यार हम** यह भारतीय शो हे। जो स्टार प्लस चैनल पर प्रदर्शित होती है।

श्रेणी:स्टार प्लस के धारावाहिक
श्रेणी:भारतीय स्टार टीवी कार्यक्रम
श्रेणी:भारतीय टेलीविजन धारावाहिक
श्रेणी:भारतीय हास्य टेलीविजन कार्यक्रम
तमग़ा

[thumb|230px|[क्रीमिया|क्रीमियाई तातारों का पारम्परिक तमग़ा]]
[thumb|260px|[भारत के कुषाण सम्राट कनिष्क का तमग़ा]]
**तमग़ा** (मंगोल: тамга, अंग्रेजी: tamgha) मध्य एशिया, मंगोलिया और उसके आसपास के इलाक़ों में बसने वाले प्राचीन ख़ानाबदोश क़बीलों की संस्कृति में विशेष मोहरों और चिह्नों को कहा जाता था। यही शब्द इन लोगों से सम्पर्क रखने वाली बहुत सी अन्य संस्कृतियों में प्रवेश कर गया, जिनमें भारतीय उपमहाद्वीप, ईरान, तुर्की और कुछ अन्य देश शामिल हैं। हिन्दी में 'तमग़ा' शब्द का मतलब प्रमाण के रूप में दिए जाने वाले किसी भी विशेष चिह्न के लिए प्रयोग होता है, मसलन खेल में जीतने पर प्रमाण के रूप में मिलने वाले पदक (मेडल) को अक्सर 'तमग़ा' कहा जाता है। पारम्परिक रूप से सरकारी शुल्क अदा करने पर या अन्य सरकारी दस्तावेज़ों पर लगने वाली मोहर को भी उत्तर भारत में 'तमग़ा' कहा जाता था।

## उच्चारण
'तमग़ा' में बिंदु-वाले 'ग़' अक्षर के उच्चारण पर ध्यान दें क्योंकि यह बिना बिन्दु वाले 'ग' से ज़रा भिन्न है। इसका उच्चारण 'ग़लती' और 'ग़रीब' शब्दों के 'ग़' से मिलता है।

## उदाहरण
यह कुछ ओग़ुज़​ तुर्की क़बीलों के तमग़े हुआ करते थे -


File:Akevli.svg|आक़ेव्ली क़बीला
File:Alayuntlu.svg|आलायुन्त्लू क़बीला
File:Avsar.svg|अफ़शार क़बीला
File:Bayat.svg|बयात क़बीला
File:Bayundur.svg|बायुन्दुर क़बीला
File:Begdili.svg|बेगदिली क़बीला
File:Bugduz.svg|बूगदूज़ क़बीला
File:Cavuldur.svg|चावूलदूर क़बीला
File:Cepni.svg|चेपनी क़बीला
File:Dodurga.svg|दोदूरग़ा क़बीला
File:Doger.svg|दोगर क़बीला
File:Eymur.svg|एयमूर क़बीला
File:Igdir.svg|ईगदीर क़बीला
File:Karaevli.svg|क़राएवली क़बीला
File:Kayi.svg|क़ायी क़बीला
File:Kinik.svg|क़ीनीक़​ क़बीला
File:Pecenek.svg|पेचनेक क़बीला
File:Salur.svg|सालूर क़बीला
File:Yazir.svg|याज़ीर क़बीला
File:Yiva.svg|यीवा क़बीला
File:Yuregir.svg|यूरेगीर क़बीला



## इन्हें भी देखें
* मंगोल भाषा

## सन्दर्भ


श्रेणी:मंगोल भाषा के शब्द
श्रेणी:हिंदी शब्द
श्रेणी:फ़ारसी शब्द
श्रेणी:चिन्ह
स्लावी भाषाएँ

thumb|230px|
**स्लावी भाषाएँ** या **स्लावोनी भाषाएँ** हिन्द-यूरोपीय भाषा परिवार की एक उपशाखा है जो पूर्वी यूरोप, बाल्कन क्षेत्र और उत्तरी एशिया के साइबेरिया क्षेत्र में बोली जाती हैं। स्लावी भाषाएँ बोलने वाली मूल जातियों को स्लाव लोग कहा जाता है।

## शाखाएँ
आमतौर पर भाषावैज्ञानिक स्लावी भाषाओँ को तीन उपपरिवारों में विभाजित करते हैं -
* **पूर्वी स्लावी भाषाएँ** - जिसमें रूसी भाषा, यूक्रेनी भाषा और बेलारसियन भाषा शामिल हैं
* **पश्चिमी स्लावी भाषाएँ** - जिसमें पोलिश भाषा, चेक भाषा और स्लोवाक भाषा शामिल हैं
* **दक्षिणी स्लावी भाषाएँ** - जिसमें बुल्गारियाई भाषा, मेसिडोनियन भाषा, सर्बी क्रोएशियन भाषा और स्लोवेनियाई भाषा शामिल हैं

## इन्हें भी देखें
* स्लाव लोग
* अंतरस्लाव भाषा
* पुराने चर्च स्लाव भाषा

## सन्दर्भ



श्रेणी:रूस की भाषाएँ
श्रेणी:यूरोप की भाषाएँ
तुलसी पीठ

**तुलसी पीठ सेवा न्यास** जानकी कुंड, चित्रकूट, मध्य प्रदेश में स्थित एक भारतीय धार्मिक और सामाजिक सेवा संस्था है। इसे हिंदू धार्मिक नेता जगद्गुरु रामभद्राचार्य द्वारा २ अगस्त १९८७ को स्थापित किया गया था। रामभद्राचार्य का मानना है कि जहाँ पर यह पीठ स्थित है, उस जगह रामायण के अनुसार, राम ने अपने भाई भरत को अपनी चरण पादुका (खड़ाऊ) दी थी। यह प्रसिद्ध कवि संत तुलसीदास के नाम पर है।

तुलसी पीठ के परिसर में जगद्गुरूजी का पावन निवास, राघव सत्संग भवन नामक एक संलग्न सभामण्डप सहित काँच मंदिर नामक एक देवालय, एक छोटी गौशाला, नेत्रहीन विकलांग छात्रों के लिए एक विद्यालय, मानस मंदिर नामक एक देवालय जिसकी अंदरूनी दीवारों पर रामचरितमानस उत्कीर्ण है और जिसमे रामचरितमानस के 16 दृश्यों के चल-प्रतिरूप की प्रदर्शनी है। वहाँ जगद्गुरु रामभद्राचार्य विकलांग विश्वविद्यालय के छात्रों के लिए एक छात्रावास भी है।

तुलसी पीठ की गतिविधियों में संस्कृत और हिन्दी के हिंदू धार्मिक ग्रंथों का प्रसार और अध्ययन, गायों और साधुओं की सेवा, एक मासिक पत्रिका का प्रकाशन और विकलांग व्यक्तियों के लिए सहायता प्रदान शिविरों की व्यवस्था शामिल है। इस संस्थान ने रामभद्राचार्य द्वारा लिखित विभिन्न पुस्तकें को प्रकाशित किया है।

## स्थापना
१९८३ में रामभद्राचार्य (उस समय रामभद्रादास) ने, केवल दूध और फल का आहार लेते हुए और केवल संस्कृत बोलते हुए, चित्रकूट के स्फटिक शिला में, अपना दूसरा छह-माह पायोव्रत रखा। चित्रकूट के युवराज हेमराज सिंह चतुर्वेदी रामभद्राचार्य से प्रभावित हुए और उन्हे जानकी कुंड में मंदाकिनी नदी के साथ ही स्थित एक ८० फीट × ६० फीट की भूमि दान की। गीता देवी, रामभद्रादास की ज्येष्ठ बहन, ने उन्हे उस भूखंड पर एक आश्रम बनाने के लिए सम्मत किया। रामभद्रादास ने वहाँ चार कमरों का निर्माण करवाया और वहाँ अक्सर जाना शुरू कर दिया। १९८६ में, उन्होंने इस नवनिर्मित आश्रम में नव-मास पायोव्रत रखा। उन्होंने यहाँ पर अपनी कथाएँ रखना भी शुरू कर दिया।

## सन्दर्भ
### टीप

### उद्धृत ग्रंथ

* 
* 

## बाहरी कड़ियाँ

* 
* 

श्रेणी:सतना ज़िला
वर्ण स्मृतिलोप

चीनी, जापानी आदि पूर्वी एशिया की भाषाओं के अनुभवी वक्ता भी कुछ स्थितियों में इन लिपियों के वर्णों को लिखने की विधि भूलने लगते हैं जिसे **वर्ण स्मृतिभ्रंश** या **वर्ण स्मृतिलोप** (Character amnesia) कहते हैं। यह परिघटना विशेष रूप से इन्पुट विधि (Input method) का प्रयोग करने वालों में अधिक पायी जाती है जो रोमन वर्णों की सहायता से इन लिपियों को लिखते-लिखते हाथ से उन वर्णों को लिखने की क्षमता खो देते हैं। चीन और जापान में यह एक गम्भीर समस्या मानी जाने लगी है।

यह समस्या चीनी, जापानी आदि लिपियों के साथ इसलिये जुड़ी हुई है कि इनके वर्णों की संख्या हजारों में है जिन्हें बहुत परिश्रम करके बच्चों को रटाया जाता है। इसलिये अभ्यास छूटने पर इनके लिखने की विधि भूलने की बहुत अधिक सम्भावना होती है। 

चीनी वर्ण सैकड़ों आम-आधारों (common radicals) और सैकड़ों ध्वन्यात्मक अवयवों के उपर 8 से लेकर 11 स्ट्रोक लगाकर बनाये जाते हैं। कुछ वर्ण बहुत जटिल होते हैं जिन्हें सीखने में बहुत दिमाग खपाना और परिश्रम करना पड़ता है। यदि लगातार हाथ से लिखकर अभ्यास न किया जाय तो इन्हें भूलने की सम्भावना बहुत अधिक होती है। 

यह कहना कठिन है कि वर्तमान में कितने चीनी वर्ण उपयोग किये जाते हैं। नवीन एचएसके (HSK) नामक मानक चीनी दक्षता परीक्षा में 2,600 से अधिक विभिन्न वर्णों की जाँच की जाती है। इसी तरह 1988 में चीन ने आधुनिक चीनी में आमतौर पर प्रयुक्त वर्णों की जो सूची प्रकाशित की थी उसमें 7,000 से अधिक वर्ण थे। जापान में इससे कुछ कम वर्न उपयोग में लाये जाते हैं। जापान के शिक्षा मंत्रालय प्राइमरी और माध्यमिक विद्यालयों में 2,136 कंजी वर्ण सिखाये जाने की अनुशंशा करता है।

श्रेणी:चीनी लिपि
श्रेणी:चीनी भाषा की कम्प्यूटरी
श्रेणी:स्मृति प्रक्रिया
इंडियाना जनरल असेंबली

**इंडियाना जनरल असेंबली** (हिन्दी: इंडियाना महासभा) इंडियाना की राज्य विधायिका, या विधान शाखा है। यह एक द्विसदनीय विधायिका है जिसमें निचला सदन, इंडियाना हाउस ऑफ रेप्रेसेंटेटिवस (इंडियाना प्रतिनिधियों की सभा) और एक उच्च सदन, इंडियाना सीनेट, शामिल हैं। महासभा इंडियानापोलिस में इंडियाना स्टेटहाउस (इंडियाना राज्य सदन) में सालाना मिलती है।

महासभा के सदस्य राज्य के जिलों से निर्वाचित होते हैं, यह जिले हर दस साल में आबादी अनुसार संगठित किए जाते हैं। महासभा इंडियानापोलिस में इंडियाना स्टेटहाउस (इंडियाना राज्य सदन) में सालाना मिलती है। रेप्रेसेंटेटिवस की सेवा दो साल की और सीनेट के सदस्यों की चार साल की सेवा होती है। दोनों सदन बिल बना सकते हैं, लेकिन बिल राज्यपाल को प्रस्तुत किए जाने और कानून में अधिनियमित किए जाने से पहले दोनों सदनों से पारित होना चाहिए।

## सन्दर्भ

श्रेणी:इंडियाना जनरल असेंबली
श्रेणी:द्विसदनीय विधायिकाएँ
श्रेणी:इंडियाना सरकार
जर्मनी में विज्ञान और प्रौद्योगिकी

right|thumb|300px|सन् १९५८ में सोवियत संघ से वापस लौटे जर्मन वैज्ञानिक
विज्ञान और प्रौद्योगिकी के क्षेत्र में जर्मनी की उपलब्धियाँ उल्लेखनीय हैं। अनुसंधान तथा विकास जर्मनी की अर्थव्यवस्था का प्रमुख अंग है। भौतिकी, गणित, रसायन विज्ञान तथा इंजीनियरी आदि विज्ञान के विविध विधाओं में जर्मनी के लोगों ने अत्यन्त महत्वपूर्ण अनुसंधान किये हैं। २०वीं शदी के अधिकांश काल में विज्ञान में जर्मनी को अन्य देशों की अपेक्षा अधिक नोबेल पुर्सकार मिले हैं।

इस देश के उद्योग, विश्वविद्यालय तथा अनुसंधान-संस्थान वैज्ञानिक अनुसंधान को बढ़ावा देते हैं।

## बाहरी कड़ियाँ
* 14952718,00.html जर्मनी में रिसर्च और उससे संबंधित बड़े संस्थान

श्रेणी:जर्मनी में विज्ञान और प्रौद्योगिकी
पिटर डीलुइसे

**पीटर जॉन डीलुइसे** (जन्म 6 नवम्बर 1966) एक अमेरिकी-कनेडियाई अभिनेता, निर्देशक, निर्माता, कथानककार है। वे फॉक्स टीवी श्रृंखला *[[21 जम्प स्ट्रीट]]* में अपनी डग पेंहाल की भूमिका के लिए जाने जाते है।

## अवार्ड नामान्कन

## चयनित फिल्मोग्राफी
### निर्देशक
* *[[21 जम्प स्ट्रीट]]* (टेलीविजन धारावाहिक)
श्रेणी:1966 में जन्मे लोग
श्रेणी:जीवित लोग
21 जम्प स्ट्रीट

***21 जम्प स्ट्रीट*** () एक अमेरिकी पुलिस जुर्म ड्रामा टेलिविज़न शृंखला है जो फॉक्स नेटवर्क पर १२ अप्रैल १९८७ से २७ अप्रैल १९९१ के बीच प्रसारित हुई थी व इसमें कुल १०३ प्रकरण थे। शृंखला में नौजवान दिखने वाले अंडरकवर पुलिस अफसर हाई स्कूलों, कॉलेजों और अन्य युवा स्थानों में होने जुर्मो की छानबीन करते हैं। इसे पहले *जम्प स्ट्रीट चैपल* का शीर्षक दिया जाना था क्योंकि इसका कार्यालय एक चर्च में होता है परन्तु फॉक्स से अनुरोध किया की यह नाम बदल दिया जाए क्योंकि वे नहीं चाहते थे की दर्शक इसे कोई धार्मिक कार्यक्रम समझें।

यह कार्यक्रम शुरुआत में ही एक हीट कार्यक्रम साबित हुआ और युवा दर्शकों को आकर्षित करने में सफल रहा. इसका आखरी सत्र मुख्यतः सिंडिकेशन और फॉक्स के सभी आम चैनलों पर प्रसारित किया गया। इस शृंखला ने जॉनी डेप के करियर को आगे बढ़ाने में महत्त्वपूर्ण कार्य किया जिसके चलते उन्हें युवा प्रभावकारी का शीर्षक प्रदान किया गया। डेप को यह शीर्षक बेहद त्रासदायक लागा परन्तु उन्होंने अपने समझौते के तहत शृंखला में कार्य करना जारी रखा जिसके लिए उन्हें हर प्रकरण के पीछे $४५,००० दिए जाते थे। आखिरकार उन्हें चौथे सत्र के बाद समझौते से बरी कर दिया गया। इसकी एक नई शृंखला *[[बुकर (टीवी शृंखला)|बुकर]]* सितंबर १९८९ से जून १९९० के बीच एक सत्र के लिए प्रसारित की गई। इस शृंखला का फ़िल्म रूपांतरण १६ मार्च २०१२ को रिलीज़ किया गया जिसमें जोनाह हिल और चेनिंग टैटम मुख्य भूमिकाओं में है।

## कथानक
शृंखला का केन्द्र एक पुलिस अफसरों का समूह है जों एक बेहद ही विचित्र मुख्यालय से कार्य करता है। यह अफसर बेहद युवाहै जिसके चलते यह नौजवानों और युवाओं में आसानी से घुल-मिल जाते हैं। इनका कार्य हाई स्कूलों, कॉलेजों व अन्य युवा स्थानों पर अंडरकवर होकर ड्रग माफियाओं को पकडना होता है। शृंखला में नशिलेपन, ड्रग्स के उपयोग, एड्स, आदि समस्याओं पर भी ध्यान दिया जाता है। हर समस्या घंटे भर चले प्रकरण के अंत में सुलझा ली जाती है और उस हरकत का आम जनता पर होने वाला परिणाम दर्शा कर एक आदर्श रखा जाता है।

## पात्र
* जॉनी डेप - पेट्रोलमैन/ऑफिसर टॉम हैनसन (१९८७-१९९०)
* होली रोबिंसन - सार्जन्ट जुडिथ "जुडी" होफ़्स (१९८७-१९९१)
* पिटर डीलुइसे - ऑफिसर डगलस "डग" पेंहाल (१९८७-१९९०)
* डस्टिन गुयेन - सार्जन्ट हैरी ट्रूमैन लोकी/विन्ह वैन ट्रान (१९८७-१९९०)
* फ़्रेडरिक फोरेस्ट - कैप्टन रिचर्ड जेंको (सत्र १, शुरूआती छः प्रकरण)
* स्टीवन विलियम्स - कैप्टन एडम फुलर (१९८७-१९९१)
* साल जेंको - साल "ब्लोफिश" बैन्डूसी (१९८७-१९९०)
* रिचर्ड ग्रीको - डिटेक्टिव डेनिस बुकर (१९९९-१९८९)
* डेविड बैरी ग्रे - ऑफिसर डीन गैरेट (१९९०)
* अलेक्स्जेंद्रा पावर्स - ऑफिसर केरी रॉकी (१९९०)
* माइकल डीलुइसे - ऑफिसर जोज़फ़ "ज़ोई" पेंहाल (१९९०-१९९१)
* माइकल बेंडेटी - ऑफिसर एंथोनी "मैक" मैक्केन (१९९०-१९९१)

## सन्दर्भ

## बाहरी कड़ियाँ
* 
*
इंशा अल्ला खाँ

**इंशा अल्ला खाँ 'इंशा**' (१७५६ - १८१७) हिन्दी साहित्यकार और उर्दू कवि थे। वे लखनऊ तथा दिल्ली के दरबारों में कविता करते थे। उन्होने *दरया-ए-लतफत* नाम से उर्दू का प्रथम व्याकरण की रचना की थी।

हिन्दी में उन्होने 'रानी केतकी की कहानी' नामक कथाग्रन्थ की रचना की। यह उर्दू लिपि में लिखी गयी थी। बाबू श्यामसुन्दर दास इसे हिन्दी की पहली कहानी मानते हैं।

## जीवन
मुर्शिदाबाद में पैदा हुए और मुगल बादशाह शाह आलम द्वितीय के काल में दिल्ली आ गए। अपने चातुर्य और मसखरेपन की वजह से छा गए। दरबारी और बाहरी शायरों से बड़ी नोक झोंक रखते थे। शाहआलम की आर्थिक स्थिति ख़राब होने की हालत में लखनऊ आ गए जहाँ आसिफुद्दौला का शासन था। यहाँ भी शाह आलम के पुत्र मिर्ज़ा सुलेमान शिकोह  के दरबार में प्रभुत्व जमा लिया। यहाँ मुसहफ़ी जैसे विद्वान पहले से थे, पर इन्हें नीचा दिखाकर अपना स्थान हथिया लिया। धीरे-धीरे सआदत अली खान के दरबार में आ गए लेकिन नवाब के दिल में इनके लिए बाल आ गया और इनका अन्त बहुत निर्धनता में बीता।

इंशा जानकार और चतुर थे। ऐसी कोई बात न थी जिसे वो शेर में न कह सकते थे, पर ग़ज़ल की ख्याति उन्हें न मिल सकी। समीक्षकों का मानना है कि इस योग्यता का उपयोग न करके वे मसखरे पन में व्यस्त रहे। इंशा मुशायरे में जाते तो एक तरफ़ किसी की तारीफ़ करते और एक तरफ़ मुँह चिढ़ा देते। मुसहफ़ी ने इनके बारे में कहा था - *वल्लाह कि [[कवि|शायर]] नहीं है तू, भाँड है भड़वे।*

नवाब से अनबन होने के बाद इनको काफ़ी दुःख दर्द देखने पड़े। इन दिनों लिखे शेर इनको अबतक ख्याति दिला रहे हैं -

*कमर बाँधे हुए चलने को याँ सब यार बैठे हैं
*बहुत आगे गए बाक़ी, जो हैं तैयार बैठे हैं।
*न छेड़ ऐ निकहते बादेबहारी, राह लग अपनी
*तुझे अठखेलियाँ सूझी है, हम बेज़ार बैठे हैं।
*तसव्वुर अर्श पर है और सर है पाए साक़ी पर
*गरज़ कुछ और धुन में और इस घड़ी मयख़्वार बैठे हैं।


## इन्हें भी देखें
*रानी केतकी की कहानी

## सन्दर्भ

श्रेणी:उर्दू शायर
श्रेणी:१७५६ में जन्म
श्रेणी:१८१७ में निधन